विशेष महानगर मजिस्ट्रेट जेपी अग्रवाल की कोर्ट में इलाहाबाद बैंक बनाम मेसर्स सोमानी इन्वेस्टमेंट आजाद नगर के निदेशक संजय सोमानी के खिलाफ चेक बाउंस का मुकदमा चल रहा है। सोमानी इन्वेस्टमेंट ने इलाहाबाद बैंक से 22.70 करोड़ रुपए की धोखाधड़ी की थी। बैंक ने इसकी रिपोर्ट दर्ज कराई थी। इसी के तहत 4 करोड़ रुपए की चेक 20 दिसंबर 1994 में दी गई थी। यह चेक बाउंस हो गई थी। यह मुकदमा 1995 से कोर्ट में विचाराधीन और तलबी पर चल रहा है। बैंक बराबर तारीख लेता चला आ रहा है। बैंक ने मूल चेक अदालत में दाखिल नहीं की है। शनिवार को भी बैंक के अधिवक्ता ने तारीख बढ़ाने की मांग की। इस पर कोर्ट ने इलाहाबाद बैंक के उप महाप्रबंधक आरएन मोहंती को 30 जून को अदालत में तलब किया है। कोर्ट ने पूछा है कि इतने समय तक मुकदमा विलंबित करने पर बैंक स्टाफ या सबंधित लोगों पर क्यों न 50 हजार रुपए का जुर्माना लगाया जाए। कोर्ट ने टिप्पणी की है कि यह मामला चार करोड़ रुपए का है जो 16 साल से विचाराधीन है। अभियुक्त तक अभी तलब नहीं हुआ है। यह स्थिति दुखदायी, सोचनीय और निंदनीय है। अदालत जनता का पैसा लुटते नहीं देख सकती। इसलिए इस पर प्रभावी कदम उठाने की जरूरत है ताकि इसकी पुनरावृत्ति न हो।